《郡斋西亭即事十韵招丽水殿丞武功从事》
宋代·杨亿

郡斋退食复何为，纵目西亭景物奇。叠嶂雨馀泉眼出，澄潭风静钓丝垂。

城临古戍寒芜阔，路转荒村野彴危。几处唱歌闻白纻，谁家酤酒见青旗。

蝶随游妓穿花径，犬吠行人隔槿篱。桃李成蹊春尽后，鱼盐为市日中时。

桑麻万顷晴氛散，丝竹千门夕照移。吟际岭云飞冉冉，望中垄麦秀离离。

烟迷乔木莺迁早，水满芳塘鹭下迟。鹤盖翩然肯相顾，主人终宴岂知疲。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。